Ontsnapte rowers se vryheid van korte duurArgieffoto: Phillip Bruwer Vier gevangenes wat Woensdag op pad na die St. Albans-tronk in Port Elizabeth ontsnap het, is binne ŉ paar uur weer vasgetrek. Die Oos-Kaapse polisie het in ŉ verklaring gesê twee polisiebeamptes het die gevangenes omstreeks 14:20 vanaf die hof na die korrektiewe sentrum vervoer toe die voorval gebeur het. “Die bestuurder van die vangwa het geluide van agter uit die vangwa gehoor. Hy het gemerk hoe die gevangenes van die bokant van die vangwa af spring en in die bosse verdwyn,” lui die verklaring. Die vier gevangenes was reeds gevonnis op aanklagte van roof wat in die Mount Road- en Bethelsdorp-gebiede plaasgevind het. ŉ Soektog na die gevangenes is onmiddellik van stapel gestuur en bystand van die polisie se lugvleuel is ook ontbied. Teen gisteraand is al vier verdagtes weer in hegtenis geneem. Genl.maj. AP Swart, die waarnemende provinsiale polisiekommissaris, het die polisiebeamptes geloof vir hul toewyding om die gevangenes onmiddellik weer aan te keer. “Die gemeenskap kan gerus wees en weereens veilig voel,” het Swart gesê.